**Stævnerapport for 2. afdeling af Fleuret Cup afholdt den 5. februar 2022 i Københavns Fægteklubs lokaler i Valby.**

Der var 25 fægtere til start – nogle for første gang, andre havde tidligere deltaget i Fleuret Cuppen.

Fleuret Cuppen, som er et uformelt og hyggeligt børne- og ungdomsstævne er et samarbejde mellem FKT, RUF, FSF, KØF og DFF.

Stævnet er et tilbud til fleuretfægtere, som ingen eller kun begrænset stævneerfaring har og åbent for alle danske klubber.

I Fleuret Cuppen fægtes der puljerunder og ingen udslagning. Alle fægterne får på den måde rigtig mange kampe, og det giver god stævnetræning for både fægtere og dommere!

Formålet med cuppen er at give urutinerede fægterne en god stævneoplevelse og forhåbentlig også give dem mod og lyst til på et tidspunkt at prøve kræfter med ranglistestævnerne. Der var en dejlig stemning under stævnet og mange forældre gav afviklerne af stævnet positiv feed back.

Alle børnene blev kaldt op til uddeling af præmier, og vi klappede ad dem hver og en for deres indsats og placering. Vi klappede også af dommerne Filippa, Jean Paul og Lene og af Thomas og Ludvig, der trådte til, da de selv var færdige med deres kategori D/P, og hjalp som dommere med afviklingen af den store puslingepulje.

**Vinderne af dagens tre kategorier blev hos miniorerne Spencer (KØF), Magnus (FSF) hos puslingene, og i dreng/pige kategorien blev det Carlos fra Vordingborg fægteklub.**

Stort tillykke til dagens vindere og stor tak til dagens dommere. Også en særlig tak til fægteforældrene for deres opbakning til fægterne og stævnet.

***3. afdeling af Fleuret Cuppen afholdes søndag, den 24. april 2022, kl. 10:00 – ca. kl. 14:00 i Birkerød hos Rudersdal Fægteklub.***